Mark Carney

Mark Joseph Carney (s. 16. maaliskuuta 1965) on Kanadan pääministeri maaliskuusta 2025 lähtien.
Hän on ollut myös Englannin pankin pääjohtajana vuosina 2013–2020. Heti siirryttyään Englannin pankin pääjohtajaksi Carney ilmoitti jatkavansa rahapoliittista elvytystä, mikä nosti pörssikursseja.
Maineikkaaksi Carney tuli Kanadan keskuspankin johtajana 2008–2013, kun hän ohjasi maansa lähes vahingoittumattomana läpi globaalin talouskriisin.
Tausta ja yksityiselämä.
Carney syntyi vuonna 1965 Fort Smithissä, Louteisterritorioissa. Hän muutti Yhdysvaltoihin korkeakouluopintojen perässä ja valmistui vuonna 1988 kandidaatiksi Harvardista pääaineenaan taloustiede. Tämän jälkeen Carney jatkoi opintojaan Britanniassa Oxfordin yliopistossa, jossa hän väitteli tohtoriksi vuonna 1995. Opintojensa ohella hän työskenteli myös Goldman Sachille. Täällä työskennellessään hän avusti sekä Etelä-Afrikkaa että Venäjää selviytymään 1990-luvun lopun talousvaikeuksista.
Vuonna 1994 Carney meni naimisiin Diana Carneyn (os. Fox) kanssa. Parilla on neljä lasta. Uskonnolliselta vakaumukseltaan Carney on katolilainen. Carney osaa ranskaa, mutta on kuvaillut kielitaitonsa olvan "kaukana täydellisestä".
Finanssikriisi.
Carneyn toiminnan Kanadan pankin pääjohtajana kerrotaan lievittäneen ratkaisevasti vuosien 2007-2009 finanssikriisin vaikutuksia Kanadaan. 
Dramaattisin tapahtuma oli hänen päätöksensä pudottaa yliyönkorkoa 0,5 % maaliskuussa 2008 oltuaan vain kuukauden virassa. Kun EKP nosti korkoa heinäkuussa 2008, Carney pelkäsi lainakriisin voivan levitä globaalisti. Kun Carneyn rahapolitiikka laski korot efektiivisesti nollaan, hän otti huhtikuussa 2009 käyttöön epätavanomaiset keinot ilmoittamalla pitävänsä rahapolitiikan löysänä ainakin vuoden eteenpäin vahvistaakseen kysyntää ja markkinoiden luottamusta. Tuotanto ja työllisyys alkoivat kasvaa vuoden 2009 puolivälistä alkaen osittain rahaelvytyksen ansiosta. Kanadan talous pärjäsi parhaiten G7-maista ja Kanada oli ensimmäinen G7-valtio, jonka BKT ja työllisyys nousivat kriisiä edeltävälle tasolle.
Keskuspankin päätös lisätä likviditeettiä huomattavasti ja sen epätavanomainen ilmoitus näyttävät vaikuttaneen keskeisesti Kanadan selviämiseen kriisistä.
Carney on saanut huomattavasti kunniaa toiminnastaan kriisin aikana. "Financial Times" nimesi hänet "Fifty who will frame the way forward" -joukkoon, ja Time-lehti "2010 Time 100" -luetteloon. "Reader's Digest" -lehti antoi hänelle tittelin "päätoimittajan valinta kaikkein luotetuimmaksi kanadalaiseksi".
Lokakuussa 2012 Euromoney-lehti nimesi Carneyn "Vuoden keskuspankkijohtajaksi". Pian Britannia valitsi hänet Englannin pankin pääjohtajaksi.
Kanadan pääministerinä.
Maaliskuussa 2025 Carney valittiin Justin Trudeaun seuraajaksi Kanadan pääministeriksi, johon hän astui 14. maaliskuuta Trudeaun irtisanoitumisen jälkeen.
Carney on toiminut Kanadan pääministerinä maaliskuusta 2025 asti, vaikkei hän ole Kanadan parlamentin jäsen. Hän edusti Liberaalipuoluetta Kanadan parlamenttivaaleissa. Liberaalit voittivat vaalit Carneyn päästessä parlamenttiin.
Maaliskuussa Carney kertoi myös aikovansa luopua Yhdistyneen kuningaskunnan ja Irlannin kansalaisuuksistaan. Hän on syntyperäinen Irlannin ja Kanadan kansalainen, ja Britannian kansalaisuuden hän sai vuonna 2018.